khistorydata/jeongjo-sjw-relations huggingface dataset:
정조 5년
辛丑八月二十五日巳時。上御誠正閣。藥房提調同副承旨。同爲入侍時。藥房提調鄭民始。同副承旨鄭志儉。假注書趙衍德。記事官金鳳顯。別兼春秋徐龍輔。醫官吳道烱。以次進伏訖。上曰。近有厭食之症。是何所祟乎。民始曰。必是氣滯而然矣。道烱曰。非但氣滯。脾胃之氣。有所壅滯而然矣。上曰。不必用湯劑乎。道烱曰。似然矣。以茶進御恐合宜矣。上曰。亦有痰滯之症。連進茶飮。亦當有效乎。道烱曰。有痰則氣滯。自是例症。令以香橘茶進御。似當尤好矣。民始曰。香橘茶加入人蔘。則似必有效矣。道烱曰。限三貼加人蔘五分式。以爲煎進。果得宜矣。上曰。然則以進是茶。可也。民始曰。閭巷之間。若有氣滯之症。則每用艾灸。必見其效。春秋兩節。試灸五七壯。似或無妨矣。上曰。受灸之際。必致焦熱。是甚難矣。道烱曰。凡於寢睡之際。脾部必須溫攝。無至觸冷。政甚爲好矣。命道烱先退。上曰。日前摠戎使之請推道帥臣者。可謂得體矣。觀其抄送武士。全不成樣。比北道上來武士。亦下數層。且試才之時。江原洪忠兩道。亦無一人被抄者。此莫非該道道帥臣不能擧行之致。予用慨然者多矣。民始曰。果如聖敎。實無一人近似者。此實是該道臣不善簡才。苟充其數者也。事係無實。亦甚可怪矣。上曰。吏曹郞官之如是逡巡者。亦有前例乎。民始曰。臣聞其委折。則以謂銓郞復古之後。初無激濁之風。惟蹈躁競之習。以渠才器。實難規正。故虛辱名器。不能出肅云。觀其志。亦足可尙矣。上曰。卽觀世塗。實無激濁揚淸之望。而渠之所以執此自劃者。儘不成說矣。旣被吏弘之薦。且經淸要之銜。則今此除拜之後。謂有所執。終不行公者。非但前後之有殊。亦關國體之有損。實難以循例處分矣。民始曰。論渠違傲。聖敎至當。而姑勿下飭。以觀動靜。似好矣。上曰。予於彼別兼。曾有下敎。年今二十五。付諸銓郞。例遷應敎。轉至有堂上之階。則非但太驟之有嫌。亦非惜福之道。蓋亦有所商量。而今此鄭東浚。比彼稍長。不可謂太驟。亦不可謂有情勢矣。今予飭敎。固非歇後於渠。而論其職則特一該司郞官。其在國體。何可縷飭乎。且與金熤事。大有異焉。金熤旣在重臣。且有先訓。故果爲曲施。而今於鄭東浚。有何所據乎。民始曰。亦推曲保之恩。徐徐下敎。恐合宜矣。上曰。姑欲置之。而有若任其驕蹇之習。且以外人觀之。亦乖事面。故實難曲恕其志矣。曾聞在渠先祖。不行銓郞云。果有是否。志儉曰。臣之七代祖昌衍。曾不行公於湖堂矣。上曰。古今異宜。雖有此事。不必執此爲義矣。今又言之。金宇鎭卽是院相之子。而大臣告休之後。與他有別。遷至堂上者。意有存焉。未可以太驟論也。銓郞之執以躁進爲義者。太涉過當。豈可曲副。惟當譴責之外。無他道矣。仍命書院啓。批答曰。吏曹佐郞鄭東浚罷職。上曰。抄啓文臣試講。以再明日退行。可也。志儉曰。講冊自止。何以付標乎。上曰。依前爲之。上曰。先朝御製目錄。當爲幾卷乎。志儉曰。謄草合爲四卷矣。上曰。一件儲于奉謨堂。一件置于內閣。可也。民始曰。方有可悶事。大差倭今方出來。而當索八送使所給人蔘云。見今蔘儲太乏。實難措劃矣。上曰。大差倭。何以出來乎。民始曰。以其關伯之承襲。有倭出來云矣。至於甲辰年。則當有通信之使。而所費人蔘。計其都數。則至爲五百斤。有難以原貢蔘。可當應費之數。預爲別貿似宜矣。上曰。見今經用虛耗。勢難辦備。事實可悶矣。民始曰。藥院所用倭黃連五十斤。自戶曹給價貿納。而御藥所入。卽唐黃連也。倭連則不過爲院中閑漫需用。而戶曹所費則不些。此後則藥院貿納倭黃連。減定以十五斤。似好矣。上曰。依爲之。出擧條民始曰。臣待罪藥院。事多牽礙。身有實𧏮。言念情私。極屬可悶矣。命書傳敎曰。藥房提調。聞有實𧏮。不得仕進云。今姑許遞。政官牌招。開政差出。民始曰。昨今兩年。適値年豐。本曹收租。僅得繼用。而見今秋稼告荒。勢難支用。是甚可悶矣。且距庚午。不過三十年。而遵行定式者。不得爲十分之二三。至於軍作米。限十年計數。則各道擧皆犯用。所縮甚多。而京畿爲尤甚。米八百石。租一千八百石矣。十年間諸守令。固當請罪。而此亦難便。姑未知何以爲好矣。上曰。此亦事不成說矣。命右副承旨入侍。鳳顯承命出。與徐鼎修偕入進伏。命書傳敎曰。近日輪直之時。提調不可不備。今日政新除授藥房提調。待下批牌招察任。上曰。政官承牌與否知入。賤臣承命出回奏曰。三堂俱爲牌不進云矣。上曰。吏曹判書參判。更爲牌招。參議只推。一體牌招。出榻敎命退。諸臣以次退出。
정조 5년
辛丑八月二十五日酉時。上御誠正閣。坐直承旨入侍時。右副承旨徐鼎修。假注書趙衍德。記事官金鳳顯。別兼春秋徐龍輔。以次進伏訖。上曰。注書往于纂輯廳。列朝實錄所抄與未抄。詳悉謄來。賤臣承命出。捧進年條所錄十二朝爲一百五十九年。而已抄九十四年。未抄六十五年矣。仍命退。承史以次退出。
정조 5년
行都承旨嚴璹藥院直。左承旨李在學坐。右承旨趙時偉坐直。左副承旨沈念祖奉命在外。右副承旨徐鼎修坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
李在學啓曰。明日抄啓文臣試講時。何承旨進去乎。敢稟。傳曰。右副承旨進去。
정조 5년
傳于趙時偉曰。別軍職任嵂。慶尙右兵使下直。長帿弓各一張。長片箭各十五箇。筒介一部。筒兒一箇。鳥銃一柄賜給。
정조 5년
吏曹口傳政事。別司果鄭東浚。
정조 5년
吏曹別兼春秋單鄭東浚。
정조 5년
傳于趙時偉曰。昨日日次次對。明日爲之。
정조 5년
徐鼎修啓曰。明日次對。諫院無進參之員。除在外外。未肅拜呈告人員。竝待開門牌招。何如。傳曰。允。
정조 5년
鄭志儉。以禮曹言啓曰。全羅道觀察使所封來九月令宗廟薦新石榴。今始來到。而慶尙道所封景慕宮薦新。則未及上來矣。自前如此之時。以進上石榴。微稟先薦。多有前例。故卽問于廚院。則進上昨已捧入云。宗廟薦新。則明日依例薦進。景慕宮薦新。則姑待慶尙道所封。追後薦進。而莫重薦新。物種經宿後。始有來納。陪持吏中間遲滯之狀。萬萬可駭。不可尋常處之。令本道照律嚴處。何如。傳曰。允。
정조 5년
趙時偉。以禁衛營言啓曰。本營哨官趙義鎭。身病猝重。勢難察任。改差。何如。傳曰。允。
정조 5년
又以禁衛營言啓曰。來九月當十二番後部右司屬慶尙左道二哨。右道三哨。合五哨軍兵。逢點實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 5년
又以禁衛營言啓曰。來十一日當十三番後部後司屬慶尙左道五哨軍兵。來十月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 5년
又以御營廳言啓曰。本廳來九月十月兩朔應立前部左司屬慶尙左道五哨軍兵六百七十名。已爲逢點整齊矣。九月初一日。與前司軍兵。替代立番後。舊軍放送之意。敢啓。傳曰。知道。
정조 5년
辛丑八月二十六日辰時。上御誠正閣。右副承旨入侍時。右副承旨徐鼎修。假注書趙衍德。記事官金鳳顯。別兼春秋林錫喆。以次進伏訖。上曰。金宇鎭入來。卽爲入侍。賤臣承命出回奏曰。姑未入來云矣。命書傳敎曰。旣示飭意。又値講日。前佐郞鄭東浚敍用。待後政卽擬銓郞。仍令銓曹。申飭行公事。分付。鼎修曰。前佐郞鄭東浚。敍用事命下矣。左右史近甚苟艱。卽令該曹。口傳還付別兼春秋。牌招入直。何如。上曰。依爲之。出擧條上曰。別兼牌卽當出之。鄭東浚來待闕外事。分付。賤臣承命出傳。命退。承史以次退出。
정조 5년
辛丑八月二十六日巳時。上御觀物軒。右副承旨入侍時。右副承旨徐鼎修。前一直提學鄭民始。一直提學沈念祖。二直提學鄭志儉。記事官趙興鎭金鳳顯。別兼春秋林錫喆。以次進伏。上曰。今此御眞模畫之擧。非予一毫張大之意。謹稽先朝。每於十年。摹寫一本。便成我家成憲。今予此擧。實出於體先朝已行之規。寓今日紹述之意也。先朝二十一歲甲午寫一本。奉安于彰義宮。小一本奉安于璿源殿。三十一歲甲辰寫一本。此則草本也。四十歲癸丑寫二本。奉安于璿源殿。小一本奉安于毓祥宮。五十一歲甲子寫二本。一本奉安于永禧殿。一本奉安于萬寧殿。六十一歲甲戌寫一本。丁丑始粧䌙。奉安于毓祥宮。小一本奉安于彰義宮。七十歲癸未寫一本。奉安于璿源殿。癸巳年寶齡八十。又寫一本。奉安于璿源殿。小一本奉安于毓祥宮。前後摹寫之年。或在癸年。或在甲年。必以十年爲期。歷歷可稽。予年二十二歲。承命畫一本於先朝御容模寫之時。而未免失眞。故卽已洗本。始自今年。每於十年。輒寫一本。庸體先朝寫眞之意矣。至於設都監。自是古例。而先朝癸巳以前。無設都監之事。或命大臣主管。或命戚臣及尙方臣監董。此可見節約之盛德。在予紹述之道。亦欲不設都監。且考有宋天章等閣。有奉安祖宗御製御筆御容之文。則今番摹畫後。奉安於奎章閣。不但爲省費之意。實亦爲援古之道。予意如此。諸臣之意亦。何如。民始曰。伏承下敎。實出於繼述之聖意。豈不猗歟美哉。至於設都監。自是應行之古例。今此聖敎。亦出於執謙省弊之盛德。臣等誠不勝欽仰。而事體不可不尊也。古例不可不遵也。伏望留念焉。念祖曰。聖意固所欽頌。而應行之節。決不可廢矣。志儉曰。國體所在。豈容但已乎。鼎修曰。摹畫事體。至重至大。設都監一款。當行而不可已矣。上曰。卿等之言。亦非曰無據。而予意有在。勿復言也。仍命畫師韓宗裕申漢平金弘道。各出一本。上曰。宗裕所畫之本。下顴乍有髣髴處。而其餘則皆差爽矣。民始曰。畫師輩初登至嚴之地。仰瞻天日之表。容光所照。摹寫未易。移摹屢本。然後漸當得眞矣。上曰。然則更出一本。可也。民始念祖等曰。一日之內。再次摹畫。則精力恐有不遠之慮矣。上曰。此則似然矣。明日更出一本。可也。命書傳敎曰。旣示飭意。又値講日。前佐郞鄭東浚敍用。待後政郞擬銓郞。仍令銓曹申飭行公事。分付。鼎修曰。前佐郞鄭東浚敍用事。命下矣。左右史近甚苟簡。卽令該曹。口傳還付別兼春秋。牌招入直。何如。上曰。依爲之。出擧條命退。諸臣以次退出。
정조 5년
行都承旨嚴璹藥院直。左承旨李在學坐。右承旨趙時偉坐直。左副承旨沈念祖坐。右副承旨徐鼎修坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
傳于趙時偉曰。纂輯堂上。次對同爲入侍。
정조 5년
傳于鄭志儉曰。抄啓文臣試講入侍爲之。
정조 5년
以初一日輪對官。取稟。傳于沈念祖曰。爲之。
정조 5년
兵曹口傳政事。以劉敬爲草芝僉使。
정조 5년
以獻納金翊体牌不進罷職傳旨。傳于趙時偉曰。只推。
정조 5년
傳于趙時偉曰。莫重巡監軍單子。不善擧行。當該中官。令該府從重勘處。
정조 5년
傳于趙時偉曰。政官牌招開政。
정조 5년
傳于李在學曰。藥房提調前望單子入之。
정조 5년
備忘記。朝於賓筵。欲爲提敎而未果。前提調鄭尙淳金用謙竝敍用。
정조 5년
藥房提調前望單子入之。徐有慶落點。
정조 5년
沈念祖。以纂輯廳言啓曰。列朝實錄考出後。分年纂輯事。命下矣。堂上分授年條。別單書入之意。敢啓。傳曰。知道。
정조 5년
李在學。以弘文館言啓曰。副修撰鄭淵淳。旣有只推之命。與新除授校理尹長烈。副校理權以綱。一體牌招察任。何如。傳曰。允。
정조 5년
以校理尹長烈。副校理鄭淵淳牌不進罷職傳旨。傳于趙時偉曰。只推。
정조 5년
趙時偉。以兵曹言啓曰。來九月十月當上番騎兵二百五十名。本曹點考後。仍令該曹襦衣題給之意。敢啓。傳曰。知道。
정조 5년
又以訓鍊都監言啓曰。本局軍色從事官。今當差出。而如有可以請仍之人。草記請仍事。曾有傳敎矣。前佐郞鄭東浚。今已敍用。仍任從事官。何如。傳曰。允。
정조 5년
又以訓鍊都監言啓曰。本局哨官李鵬運。身病甚重。勢難察任。改差。何如。傳曰。允。
정조 5년
沈念祖。以義禁府言啓曰。因全羅監司朴祐源狀啓。刑曹粘自內。靈巖前郡守黃泰彦。移本府處之事。允下矣。黃泰彦前以他罪。徒二年定配於江原道金化縣生昌驛。依例發遣府書吏。拿來。何如。傳曰。允。
정조 5년
禮曹判書金熤疏曰。伏以臣日昨公退之路。伏承內局提擧之命。繼以召牌踵臨。臣聞命怵惕。竊自惟念藥院之任。職在保護。矧當輪直之日。少效殫竭之忱。實是臣分之不容已者。則叨冒雖甚兢蹙。逡巡亦所不敢。遂不得不遽爾承膺。仍卽仕進。第臣於是任。實有所不可仍冒者。臣方帶産室廳捲草官之任矣。産室廳。卽藥院之所專管。則捲草官亦一藥院之任。而今又以提擧之任加之。是一院中兩職。任以一人而兼之矣。不但朝體之太涉苟簡。實有職事之兩相掣礙者。在臣私心。豈不誠萬萬悚蹙乎。苟使臣非有公格私義之大不安者。今豈敢强作處義。章皇瀆擾於恩命之下哉。倘聖明曲賜俯諒。則不待臣言之畢。而有所俯燭者矣。玆敢略控短章。仰暴實狀。伏乞聖慈。察臣衷懇。亟遞臣內局提擧之任。俾便公私。千萬幸甚。臣無任屛營祈懇之至。答曰。省疏具悉。勢難兼察。內局提擧許遞。
정조 5년
辛丑八月二十七日辰時。上御誠正閣。抄啓文臣殿講入侍時。右副承旨徐鼎修。假注書趙衍德。記事官金鳳顯。別兼春秋林錫喆。以次進伏訖。試官左副承旨沈念祖。同副承旨鄭志儉。率講員序立庭中。引儀唱四拜禮。念祖等行拜禮畢。以次陞階進狀。次對諸臣罷退後。命開講。上曰。李顯默連以親病。屢闕講次。前所未講之編。以條目發問。限一月盡爲修納後。使之應講。則可續間斷之編。以此擧行似宜矣。念祖曰。果爲宜矣。命顯默先退。上曰。洪仁浩間因公故。又闕一次。當連講學。而爲政兩編乎。志儉曰。似當然矣。檢書官呼講員名。李時秀等。以次進講論語。上詢文義云云。時秀等對曰云云。念祖志儉問云云。時秀等對曰云云。文義見摛文院講說上曰。註吐與大文。煞有輕重。宜有闊略之政矣。朴宗正進講居不。上曰。此講員再次居不乎。志儉曰。然故當有推考之擧矣。李祖承進講。上曰。今此論語。章甚短少。講亦沒實。大文則以爲課誦。何如。志儉曰。如是則果爲好矣。上曰。講式不必如明經生。且不必有定式。爾等自下申飭。以至能誦。可也。上曰。李祖承旣有給由讀書。能誦大文乎。祖承進誦數十章。上曰。此是他文臣不能爲之事。而如是能誦。若無人一己百之工。豈有至此。予於始設此講之後。只見此一人日就月將之效矣。念祖等曰。果然矣。上曰。今年內當講至第五卷乎。志儉曰。篇爲二十。論其畢講。則當至明年五月矣。講訖。上曰。嶺營上來冊子。已爲粧䌙乎。念祖曰。今已畢粧。將以待下敎入之矣。上曰。闡義昭鑑持來。賤臣承命出捧入。上曰。左副承旨入侍。賤臣承命出。與趙時偉偕入進伏。志儉曰。御製從玆閑隙。以爲修正。似甚便宜矣。上曰。待下敎修納。可也。志儉曰。來初一日。當行常參。分付各司。何如。上曰。依爲之。仍命退。諸臣以次退出。
정조 5년
辛丑八月二十七日巳時。上御觀物軒。右副承旨入侍時。右副承旨徐鼎修。前直閣金宇鎭。記事官趙興鎭金鳳顯。別兼春秋鄭東浚。以次進伏。上命韓宗裕再摹一本。上曰。此本與昨日所摹本。何如。鼎修曰。此本比初本稍得眞矣。上曰。前直閣之見。何如。宇鎭曰。今日摹出本。一望可爲七分矣。上曰。予意則猶以爲不能逼眞矣。鼎修曰。在前御容模畫時。有搢紳能解繪事人。入參之例。聞副摠管姜世晃。尙衣主簿曺允亨。頗閑畫格云。使之入參好矣。上曰。肅廟朝及先朝御容摹寫時。故重臣金鎭圭及尹德熙。趙榮祏諸人。終始入參。姜世晃曺允亨。亦令明日來待於摛文院。可也。命退。諸臣以次退出。
정조 5년
行都承旨嚴璹藥院直。左承旨李在學坐直。右承旨趙時偉坐。左副承旨沈念祖坐。右副承旨徐鼎修坐。同副承旨鄭志儉坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
趙時偉啓曰。諸道査啓之事。過時不爲擧行處。該房察推事。曾有下敎矣。江原道三陟金太守査啓。七月行關。今過五十日之限。尙不修啓。事體所在。誠極未安。該道道臣。推考警責。何如。傳曰。允。其委折。令該曹査問。
정조 5년
以政官再牌啓辭。傳于李在學曰。參議只推。與判書。參判。更爲牌招。
정조 5년
傳于李在學曰。吏判本生父移贈。不待擧條啓下。今日政擧行。
정조 5년
傳于鄭志儉曰。吏曹佐郞今日政差出。
정조 5년
趙時偉。以兵曹言啓曰。本曹佐郞金孝眞。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 5년
鄭志儉。以吏批言啓曰。本曹郞官。今當差出。而前望只有二人。以二望擬入之意。敢啓。傳曰。知道。
정조 5년
有政。吏批。判書李衍祥牌不進。參判李敬養牌不進。參議徐有防進。右承旨李在學進。吏批啓曰。判書李衍祥。參判李敬養。竝牌招不進。小臣獨政未安。何以爲之。敢稟。傳曰。只出緊任。以權噵爲知春秋。柳河源爲兵曹佐郞。林錫喆爲書狀官。金履鉉爲溫陽郡守。金載瓚爲吏曹正郞。再政。以鄭東浚爲吏曹佐郞。
정조 5년
以司憲府照律啓目。傳于鄭志儉曰。莫重文書。有此刀。當該官員。爲先從重推考。
정조 5년
以慶尙監司李文源淸道等邑被災民人等恤典稟處事狀啓。傳于鄭志儉曰。近來狀啓辭意。太無條理。以此之故。災實莫辨。向於高靈陜川等十數邑水災狀本。却漏恤典之請。更於伊後未報來列邑之追報渰頹形止狀本。又不言前報。諸邑恤典。自朝家若無直令賙恤之擧。則彼前報諸邑。將未蒙一視之澤矣。且以此狀辭言之。列邑之或稱前未報。或稱更看審。有此增報渰漂之事。守宰之初不仔細枚報。大非分憂之意。則道狀登聞。無一言皁白於其間。可謂溺職之一端。而此外前後狀辭。煩處太煩。忽處太忽。剩語則張皇。實事則闊略。全欠稱停。有難適從。若此而何以弛南顧之憂乎。新到之初。無怪其生疎。而亦不可全然無警。卿則從重推考。此後惕念事。回諭。
정조 5년
鄭志儉。以纂輯廳言啓曰。先朝寶鑑。趁來月十三日進獻事。命下矣。校正擧行。一時爲急。不可無郞廳。依肅廟寶鑑校正時例。纂輯郞廳中。副司果尹行元尹履相。移送校正所。何如。傳曰。允。
정조 5년
又以義禁府言啓曰。海美縣監鄭宇朋。拿囚之意。敢啓。傳曰。知道。
정조 5년
又以義禁府言啓曰。中官金始采。拿囚之意。敢啓。傳曰。知道。
정조 5년
辛丑八月二十八日辰時。上御喜雨亭。右副承旨閣臣入侍時。前一直提學鄭民始。前二直提學徐浩修。副摠管姜世晃。一直提學沈念祖。二直提學鄭志儉。右副承旨徐鼎修。前直閣金宇鎭。記事官趙興鎭金鳳顯。別兼春秋林錫喆。尙衣主簿曺允亨以次進伏。上命姜世晃曺允亨進前。上曰。予遵先朝故事。方摹畫御容。而聞卿素閑畫格。且有肅廟朝金鎭圭故例。卿其模出一本。可也。世晃曰。聖敎如此。臣誠榮且幸矣。在臣道理。敢不殫竭薄技。粗效微誠。而第臣犬馬之齒。已迫衰暮。眼視昏花。精思荒耗。摹畫天日。至敬至重。恐或有爽誤之慮。臣意則使畫師試摹一本。臣則在傍贊助。以補其不逮之見似好。固知惶悚。而敢此仰達矣。上曰。此亦無妨。而卿須着意主張。凡於畫師輩意匠未及到處。在傍指揮也。宗裕等各摹一本。民始等曰。今此新本。神彩典形。顯勝於前本。幸甚幸甚矣。上曰。但眼彩猶未能逼眞矣。世晃允亨曰。油紙本則終不如銷本之施采矣。上曰。然則自明日更模於綃本。可也。上曰。耆光所畫像帖子。使本所郞廳持入。賤臣承命持入。御覽後命出給。又命入忠勳府功臣圖像。賤臣承命持入。御覽後命出給。宇鎭曰。故相臣李恒福畫像。風彩精神。聞多可觀云矣。上曰。在於誰家乎。民始曰。聞在奉祀孫校理李敬一家云矣。仍命持入。賤臣承命持入。上展覽訖出給。上曰。風儀魁偉。精彩映發。百載之下。可以想像。又況效勞國家。功業甚大。追念當日。自不覺興感矣。仍命致祭傳敎曰。旣見遺像。鰲城府院君家。遣承旨致祭。上命宇鎭浩修。持入領府事及奉朝賀領議政畫像。上覽訖。上曰。領府事畫像。聞是西洋國畫人所摹云。然乎。宇鎭曰。臣父於使臣赴燕時。適逢西洋國畫人。模像而來矣。上曰。領相畫像。典形則稍似。而體樣太小。奉朝賀畫像。全未恰似矣。浩修曰。聖敎如此。當政摹矣。命書傳敎曰。近來騎郞。全不擇差。無論時任前任。三司今日政各別擇差。命退。諸臣以次退出。
정조 5년
行都承旨嚴璹藥院直。左承旨李在學坐直。右承旨趙時偉坐直。左副承旨沈念祖坐。右副承旨徐鼎修式暇。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
鄭志儉啓曰。明日常參經筵。取稟。傳曰。爲之。
정조 5년
鄭志儉啓曰。明日常參。諫院無進參之員除在外外。未肅拜呈告人員。竝待開門牌招。何如。傳曰。允。
정조 5년
趙時偉。以弘文館言啓曰。校理尹長烈。副校理鄭淵淳。旣有只推之命。竝卽牌招察任。何如。傳曰。允。
정조 5년
又以兵曹言啓曰。忠壯衛李翼純。身病沈重。勢難供職。呈狀乞遞。今姑改差。何如。傳曰。允。
정조 5년
又以兵曹言啓曰。明日常參時。別雲劍鄭尙淳。時無職名。依例口傳付軍職。何如。傳曰。允。
정조 5년
又以義禁府言啓曰。前都事閔膺世拿囚之意。敢啓。傳曰。知道。
정조 5년
禁府啓目。江陵前府使任希遠原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎議處。何如。判付啓。依允。
정조 5년
又啓目。專經文臣承文院副正字趙景逵矣。因傳敎。飭關該道該邑之後。起送事報來。而部官所報中。自韓山姑未上來之事。不得進參推考罪。笞五十收贖。解見任別敍私罪奉敎。依允。
정조 5년
持平任希遠啓曰。臣愚迷譾劣。百不猶人。本不合於淸朝耳目之寄。而隨行逐隊。累朔虛縻。居常愧懼。如負大何。今因嶺南前道臣推緘文書刀不審之失。至有當該官員重推之命。臣惶隕震懍。靡所容措。奏御文字。事體至重。固當十分嚴謹。而臣臨事昏謬。自陷罪科。揆以臺體。不可一刻仍冒於職次。請命遞斥臣職。答曰。勿辭。退待物論。
정조 5년
辛丑八月二十九日辰時。上御喜雨亭。承旨時原任閣臣入侍時。前一直提學鄭民始。前二直提學徐浩修。副摠管姜世晃。左副承旨沈念祖。同副承旨鄭志儉。記事官趙興鎭金鳳顯。別兼春秋林錫喆。尙衣主簿曺允亨。以次進伏。上曰。今日內閣考功坐起。何不爲之乎。志儉曰。直閣以銓郞未肅拜之故。欲待肅拜後擧行矣。上曰。肅謝前何不早爲之乎。志儉曰。肅單已呈。故未及周旋而然矣。上曰。然則以入侍相値懸頉。可也。上曰。今日所出綃本何如耶。民始等曰。綃本施彩之後。玉色顯勝於油紙本矣。上曰。然則以此本移摹正本好矣。浩修曰。上綃吉日。尙餘三四日。其前更摹屢本。就其得眞最多本。移模得宜矣。民始曰。設都監事。臣等縷縷仰請。終未蒙允。而至於粧䌙時所入。當依例磨鍊矣。上曰。不可省減者踓磨鍊。而其外不緊可減者。一倂除減。上綃時機木來往板。必有癸巳年舊件。以此取用。似爲便當。內外袱則當自內製下粧簇後所入紅多會。亦當內下。以此用之。可也。民始曰。癸巳舊件。太半見失。似未堪用。此最可悶矣。上曰。今番摹寫時。時原任諸閣臣。皆鎭日仕進。而其中前一二直提學。時任一二直提學直閣。輪番監董。可也。浩修曰。自前御容摹寫時。出初本後。有三公九卿三司諸臣入瞻後。始爲上綃之例。今則初本旣成矣。亦令依例入瞻乎。上曰。予之此擧。只出追述之道。實無侈大之意。何必諸臣。一齊入瞻乎。明日常參時。原任大臣自當入來。因此只許大臣入瞻。可也。民始等曰。衣樣亦當非久模畫。而畫師不敢詳細瞻望。故或不無未盡之慮矣。上曰。然則明日殿坐時。使之仰瞻。可也。命書傳敎曰。明日常參處所。以涵仁亭爲之。又命書傳敎曰。左承旨馳諸宗廟景慕宮。奉審嫡奸以來。
정조 5년
辛丑八月二十九日酉時。上御誠正閣。坐直承旨入侍時。右承旨趙時偉。假注書趙衍德。記事官金鳳顯。別兼春秋林錫喆。以次進伏訖。上曰。嶺南風落松。俾欲發賣。而恐有無實之慮。何以則爲好耶。時偉曰。戊戌年松木發賣時。果有無實之弊。而今番風落。皆是宮材木云。姑勿發賣。以待造船宜矣。上曰。嶺伯狀啓。請以棄朽者。亦涉無實矣。時偉曰。四十里連仆松木。何可盡棄乎。是亦不成說矣。上曰。今番風水之災。比戊戌尤酷。言念民事。不覺矜慘。所謂嶺南。自是國之府庫。而遇災蕩析。若是慘然。未知何以賑濟矣。時偉曰。今此災傷。實是挽近所無。至於賑濟之策姑未知何以爲好矣。上命左承旨入侍。賤臣承命出。與李在學偕入進伏。命書傳敎曰。昨日有以猶患災傷之不能詳細陳聞。至下問備之命。而道臣看解辭意。又未諦悉。若於又當忽略處。有忽略之弊。則是朝家使之諱災。不以實聞也。大非飭警之本意。果能依此知悉乎。此後凡係穡事民事狀啓。刪却自己之語。但道本事形止。務從疎略之意。自備局各別嚴飭。嶺伯初番水災以後。雨暘絶無登聞。各穀成熟形止。亦不指陳。豈以秋事已了。年分在卽之故。不欲煩聞而然乎。然則他道伯奈何陸續馳啓乎。且以霜降一事言之。霜降若在節候之前。則內而雲觀。外而諸道。輒卽上聞。自是不易之例。十七八日之霜降。七道形止。各隨邑報。次第登徹。而獨於本道。未之聞焉。有甚委折。迄此遲滯乎。或者本道。至于今不下霜故然耶。亦令備局。問于該道草記。上曰。畿營所報。蔡濟恭在於何處云耶。時偉曰。來住渼湖。數日間欲爲上疏云矣。命書傳敎曰。寶鑑事體。視御製或譜略。反有重焉。文衡差出。跋文撰進。自是應行之事。觀此寶鑑。且考國朝寶鑑。亦有序文。文衡方命會圈。而校正之役。事係時急。在外堂上。屢敎之下。迄不上來。莫重文字。未免因此遷就。揆以國體。寧不寒心。校正堂上蔡濟恭。從重推考。冊子亦有詢問事。明日常參。領府事及本廳校正纂輯堂上。同爲入侍。上曰。先王朝眞本。無以一時摹出。而至於八十歲本。尤得甚詳。切欲奉安。而事有所拘。未得如意。明日常參。欲爲問議於大臣矣。時偉曰。在前移摹之時。皆設都監而始役矣。事涉張大。而在昔肅廟朝。金鎭圭以爲模寫御容矣。命在學書傳敎曰。大提學明日會圈。上曰。明日圈點時。誰當牌招乎。在學曰。李判府事必當出牌云矣。上曰。輪對官單子出給乎。金載瓚方在閣任。李時秀亦在呈巡中。似難入侍。至於鄭東浚。屢牌違召。徒傷國體。事不成說矣。在學曰。然則單子中。吏曹郞官。何以爲之乎。上曰。姑置。可也。時偉曰。宮墻所遮。旣經夏雨。且當秋風。盡爲朽傷。趁今改防。似好矣。上曰。從後爲之。可也。時偉曰。外城所圮處。可以修築。而至於各司。有難改修。尙此遲滯云矣。上曰。各司修築事。以戶工曹擧行事。分付。在學曰。明日常參入參人。皆令出牌乎。上曰。援例爲之。而更爲入稟。可也。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐直。右副承旨金宇鎭坐。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
上在昌德宮。只常參。停經筵。
정조 5년
徐鼎修啓曰。大提學會圈。明日爲之事。命下矣。時原任大臣前大提學政府西壁六卿判尹。待開門牌招。使之擧行。何如。傳曰。允。
정조 5년
又啓曰。今日常參。大司憲李𡊠。旣書進字之後。謂有情勢。不爲入來。事甚未安。推考警責。仍卽牌招。除在外引避退待外憲府諸臺。一體牌招。以爲進參之地。何如。傳曰。允。
정조 5년
傳于李在學曰。侍衛徑先入來。而不爲申飭。兵曹判書從重推考。
정조 5년
兵曹口傳政事。副司直鄭尙淳。
정조 5년
以大司憲李𡊠牌不進推考傳旨。傳于徐鼎修曰。許遞。
정조 5년
兩司前望單子入之。大司憲徐有隣。掌令林錫喆朴天行。持平洪文泳徐龍輔。大司諫趙時俊。司諫李謙彬。獻納李時秀。正言鄭東浚金載瓚落點。
정조 5년
以正言鄭東浚金載瓚牌不進罷職傳旨。傳于徐鼎修曰。無端違牌。是何分義。竝只推。更爲牌招。
정조 5년
兵曹口傳政事。副司直趙時俊。
정조 5년
有政。吏批。行判書李衍祥式暇。參判李敬養進。參議徐有防進。右承旨李在學進。以徐龍輔爲校理。林錫喆爲修撰。姜世晃爲戶曹參判。金夏材爲禮曹參判。蔡弘履爲大司憲。安廷玹爲司諫。李義行爲大司諫。金東淵爲獻納。洪秀輔爲冬至副使。鄭喆祚崔烜爲正言。金光岳爲掌令。朱重純爲綾州牧使。
정조 5년
兵批。判書李性源進。參判鄭昌聖纂輯廳進。參議金尙集病。參知兪恒柱入直進。左副承旨趙時偉進。以洪檢李漢泰爲副摠管。金樂淳爲羽林將。洪宅夏爲五衛將。辛錫箕。徐赫修爲忠壯將。鄭殷誠爲訓鍊判官。鄭湋爲宣傳官。金尙瑜爲下僉使。金漢杓爲呂島萬戶。尹尙東爲北評事。副司直金用謙。
정조 5년
承旨前望單子入之。徐有防金宇鎭落點。
정조 5년
兵曹口傳政事。副司直沈念祖鄭志儉。
정조 5년
兵曹口傳政事。副司果徐龍輔。
정조 5년
校理前望單子入之。尹㬦落點。
정조 5년
趙時偉。以賓廳言啓曰。臣等以大提學圈點事。來會賓廳。而前大提學徐命膺再牌不進。在前如此之時。亦有三招之例。更卽牌招。以爲薦望之地。圈點時。六卿所當齊會備員。而行吏曹判書李衍祥牌不進。更爲牌招。何如。傳曰。依啓。
정조 5년
又以賓廳言啓曰。前前大提學黃景源牌招不進。事體極爲未安。更卽牌招。以爲薦望之地。何如。傳曰。依啓。
정조 5년
下備忘記曰。我國素稱文獻之邦。而文蹟在在蔑裂。雖以文衡議薦時會圈一事言之。都堂故事。無足憑信。所謂故事。始自挽近。而從又疎漏莫甚。宜有一部掌考之書。俾作徵後之資。以此意原任諸文衡知悉。就文苑題名錄。都堂文衡錄。堂后日記諸書。彙集撰次。如被選及受點人姓名議薦時會圈人座目。一一詳錄。傳敎啓辭之事係圈事者。亦皆無遺該載。以爲開卷瞭然之地。冊子成後。各一本。分置政院都堂文衡家事。分付。遣史官傳諭于前前前大提學大提學。議薦。
정조 5년
李在學。以奉常寺官員。以都提調意啓曰。東籍親耕田所種皮唐黍。皮粘粟。豆太稻五種。今九月旬間。當爲成熟之意。敢啓。傳曰。攝刈。
정조 5년
判府事鄭弘淳箚曰。伏以。臣自遇寒節。素患風痰之症。無時闖作。而猶不至大段。自能强疾赴公矣。昨朝以來。忽覺寒粟遍體。頭疼如碎。委身床席。達宵呻楚。今日常參。末由趨進。罪著闕禮。合被譴何。仍伏念當此移院輪直。顒祝冞切之時。固不敢言私。而第臣之此病。本有源委。每値一發。輒至旬月。曠日虛帶。非但私心之不安。亦恐番次之苟艱。參以事勢。宜有變通。伏乞聖明。俯垂矜察。特解臣藥院之任。以幸公私。不勝大願。取進止。答曰。省箚具悉卿懇。愼節悶慮萬萬。卿須安心。益加善攝。俟少間卽起造班。仍傳曰。此批答遣史官傳諭于鄭判府事。
정조 5년
辛丑九月初一日辰時。上御暎花堂。時原任大臣入侍時。領府事金尙喆。判府事鄭存謙。領議政徐命善。判府事李徽之。左承旨李在學。右承旨趙時偉。左副承旨沈念祖。右副承旨徐鼎修。同副承旨鄭志儉。記事官趙興鎭。縮修官張顯慶。記事官金鳳顯。以次進伏訖。上曰。御容初本。今始告成。將欲以此移摹正本。卿等各陳所見。可也。命念祖志儉展奉。尙喆曰。一瞻淸光。恰得七分之眞矣。存謙曰。神彩典形。十分無欠矣。命善曰。咫尺仰瞻。可認天日之表矣。徽之曰。儘是七分之摹矣。上曰。此本非曰。無典形。而但眼彩猶未逼眞。僉見。何如。尙喆等曰。御容精神。全在眼彩。而映發處。似未能逼眞矣。命善曰。典形則雖得七分。而玉色之英華。猶未得模畫矣。上曰。予之此擧。蓋出於遵先朝間十年寫眞之規。以寓紹述之意。始自今年。每於十年寫一本。而初無張大之心。故不設都監。只令閣臣監董。至於奉安處所。依宋朝天章故事。欲奉安于奎章閣矣。尙喆等曰。今承聖敎。欽頌紹述之聖意。倍切祝華之徵忱。而至若奉安處所。宋朝之美制。明有可據。都監不設。節約之聖德。尤用感歎矣。上曰。領府及領相畵像。頃已見之。而鄭判府則不出畵像。卽其家法云。然否。存謙曰。臣家本無畵像之規。而臣則五六年前。偶出一本。全未相似。故仍令洗去矣。上曰。李判府則有畵像乎。徽之曰。臣於今年。始出一本矣。上曰。持入。可也。上曰。延平延陽畵像。日前欲入見而未果矣。命其宗孫李𡊠持入。𡊠祖承持入。上曰。監董閣臣皆令來見。鄭民始徐浩修鄭志儉金宇鎭金載瓚進前。上命揭後。敎曰。延平像則典形恰似故相李恒福之像。毋或古之畵法相似而然乎。僉曰。衣樣之同。固似然矣。而典形之肖。誠亦異矣。徽之持畵像進前。上曰。恰似矣。仍命諸畵像還給。上曰。赴政政官入侍。賤臣承命出。與吏曹參判李敬養。參議徐有防進前。上曰。仰瞻御容後。各陳所見。可也。敬養曰。可謂七分之摹矣。有防曰。摹寫御容若是得眞。下情不勝忭幸矣。上曰。嶺南事誠悶然矣。當此無前之災荒。一路生靈。茫無濟活之策。而道伯則雖以狀啓觀之。可知其生疎。此時方面之任。不可委之於生手。勢將以練熟人。差送慰諭使。與道臣爛商其賙捄之道。而予意則以曾經道伯人中差遣甚好。卿等之意。何如。命善曰。以曾經人差送之敎。誠至當矣。雖使練務人當之。猶不若曾經人之諳知前監司趙時俊。非但通練事務聲績最多。災政措劃之道。民情恃賴之方。似無出於此人矣。上曰。好矣。命善曰。臣於前席。旣承聖敎。此時慰諭之政。不容少緩。前大司諫趙時俊。慶尙道慰諭使差下。使之不多日內辭陛。何如。上曰。依爲之。出擧條上曰。趙時俊旣已奉命出去。反面遲速。亦未可預料。則專對之任。不可仍帶。合有變通之道矣。命善曰。前大司諫趙時俊。今將奉命南下。所帶冬至副使之任。許遞。其代今日政差出。何如。上曰。依爲之。出擧條命善曰。前大司諫趙時俊。屢經方伯。可合與聞廟謨。備局堂上差下。使之察任。何如。上曰。依爲之。出擧條命書榻敎曰。嶺南慰諭使趙時俊。口傳付軍職。牌招入侍。上曰。大提學牌去來知入。政事連爲催促。賤臣承命出。還入。在學曰。今日大提學會圈時。前大提學牌招事。允下矣。前大提學徐命膺。所當牌招。而旣是致仕之人。則有難循例出牌。何以爲之乎。上曰。事異常例。議大臣稟處。可也。尙喆曰。文苑薦剡。與官職膺命有異。況且從前會圈時。致仕前文衡。旣無應頉之例。則此唯在朝家自今定式之如何。臣意則前文衡牌招。有不可已矣。存謙曰。文衡薦望之時。必也前大提學薦進者。卽是文苑故事。而致仕前文衡。又無應頉之前例。則只當遵文苑可據之故事矣。命善曰。此是大關格例處。臣何敢拘於親嫌。不陳所見乎。致仕之人。旣去朝籍。則前大提學之名。初無可論。今若牌招薦剡。便是與聞朝廷事。一番開路。恐有種種生弊之端矣。徽之曰。文衡與奉朝賀。俱是國朝稀有之官。雖無致仕人。適當薦進文衡之事。亦無致仕人不可當薦之可據前例。則文苑故事。必以前大提學薦望。此是流來不易之古規。旣是前大提學。則依例牌招。實合古事矣。上曰。依領府事兩判府事議擧行。可也。出擧條上曰。北評事下去之期不遠。而尙不差出。何也。命善曰。北評事則當以玉堂中陞品人擬望。而聞皆違牌坐罷。無排擬之路云矣。命書榻敎曰。玉堂違牌坐罷人敍用。北評事有闕代。今日政差出。又命書榻敎曰。前大提學徐命膺。更爲牌招。上曰。先朝御容移摹事。俄於常參時。已有下敎。將擇日擧行。而移摹處所。從當下敎矣。趙時俊進伏。上曰。嶺南風水之災。比前最甚。民戶之蕩析。人命之渰死。其數夥然。中夜思惟。玉食靡甘。差卿以慰諭使。意蓋深矣。其所安集賙濟之策。專委於卿。下去後與時道臣相議。躬行州郡。宣布朝家德意。毋使一夫一婦。致有顚連渙散之患。可也。時俊曰。前席承敎。爲民至意若是藹然。臣敢不殫竭心力。以對揚宵旰憂勤之聖意。而但臣才識淺短。恐有僨誤孤負之慮。只切惶悶矣。上曰。嶠南消息。卿有得聞者乎。時俊曰。他邑消息。姑未及聞之。而昨見東萊府使趙英鎭抵臣私書。則今番風水之災。前所未見。風力所摶。沙石飛揚。禾稼撲滅。田野蕩然云。以此推之。災害之慘酷。槪可知矣。上曰。何日欲發行耶。時俊曰。初三四間欲辭陛矣。上曰。卽速下去。然後可以巡察災邑。規劃賑政。毋致徐徐。可也。上曰。兩直提學方帶承旨。政院事亦可悶。本職許遞。前望單子入之。徐有防金宇鎭落點。上曰。新除授承旨俱在闕中。卽爲牌招察任。可也。命書榻敎曰。司僕正林錫喆仍任。命退。諸臣以次退出。
정조 5년
辛丑九月初一日酉時。上御誠正閣。坐直承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。前大提學牌去未知入。鳳顯承命出。回奏曰。前大提學徐命膺。在家不進云矣。上曰。前前大提學黃景源。命招會圈。出榻敎又命書傳敎曰。館職苟艱。掌令朴天行。仍任館職。牌招入直。別兼番次。亦爲苟艱。別兼春秋徐龍輔。本職許遞。上曰。徐龍輔門限前卽爲出去。朴天行亦爲出牌。上曰。玉堂前望單子入之。出榻敎上曰。新除授玉堂牌招事。分付。上曰。前前大提學牌去來知入。鳳顯承命出。回奏曰。牌去來姑未來云矣。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨趙時偉坐。右副承旨金宇鎭坐直。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
李在學啓曰。大提學旣已會圈。政官牌招開政下批。何如。傳曰。允。
정조 5년
以前參判李鎭衡卒逝單子。下備忘記曰。此人卽舊時宮僚也。近聞病雖沈綿。不料遽聞長逝之報。驚怛何言。卽令該曹。元致賻外。倍數加給。在邸時賓僚卒逝。則例給歸厚署棺板。此人此例。豈可靳惜。亦令該曹照例題給。弔祭等事。依例擧行。致祭日子。待下敎爲之。予之文字間得力。多賴此宮僚。至今受用。資蓋不些。況在甲乙之際。倘非此宮僚之愼口審機。則逆雲溫室樹之說。必發於聽政之前矣。明義之書。名雖不載。功實難忘。噫嘻今焉已矣。九原難作。惜乎未及置之正卿。令銓曹今日內特贈判書。口傳下批。
정조 5년
傳于金宇鎭曰。當該紫門監官員拿處。
정조 5년
傳于徐有防曰。右承旨與輪對官入侍。
정조 5년
李在學啓曰。吏曹判書李衍祥。參判李敬養牌不進推考傳旨。今方捧入。而開政命下之後。如是違召。不卽擧行。事甚未安。竝更爲牌招。何如。傳曰。允。
정조 5년
又啓曰。吏曹判書李衍祥。參判李敬養再牌不進推考傳旨。今方捧入。而開政命下之後。如是違牌。尙不擧行。揆以事體。極涉未安。所當更請牌招。而係是一日三牌。何以爲之。敢稟。傳曰。更爲牌招。
정조 5년
又啓曰。臣進參於吏批政廳。而左承旨徐有防。右承旨金宇鎭。同副承旨徐鼎修方入侍。左副承旨趙時偉須資出去矣。臣兼進兵批之意。敢啓。傳曰。知道。
정조 5년
李在學。以弘文館言啓曰。本館上番闕直。事甚未安。今日政新除授玉堂。待下批仍卽牌招。以爲姑陞入直之地。何如。傳曰。允。
정조 5년
有政。吏批。判書李衍祥進。參判李敬養進。參議未差。右承旨李在學進。以權爲掌令。鄭在信爲持平。徐有成爲副修撰。金翊休爲副修撰。沈念祖爲吏曹參議。兼弘文大提學金鍾秀。兼藝文大提學金鍾秀。兼知成均金鍾秀。兼春秋單李秀夏。承文副正字李敬裕。學諭單文光瑞。
정조 5년
兵批。判書李性源病。參判鄭昌聖入直進。參議金尙集病。參知兪恒柱病。右承旨李在學進。副護軍李謙彬金和中。副司直洪檢李時秀任希遠。副司果徐有成金寅燮。
정조 5년
兵曹口傳政事。副司直徐有隣。
정조 5년
李在學啓曰。寶鑑跋文。當爲撰進。新除授大提學金鍾秀。時在京畿廣州地。斯速乘馹上來事。下諭。何如。傳曰。允。
정조 5년
傳于金宇鎭曰。內苑中官爲先汰去令該府處之。
정조 5년
金宇鎭。以備邊司言啓曰。嶺南慰諭使節目。磨鍊書入之意。敢啓。傳曰。今番慰諭使差送之擧。奚但爲窮民奠接而已。誠欲專委一道之事。俾講荒歲之政。大而守宰黜陟。小而民庶懷保。其他訟獄之失其平者。賦斂之非其法者。谷包之左其數者。倂宜一一探察。或狀聞或自斷。至若檢田執災。亦勿只委道臣。必須悉心躬諗。切勿拘於顔私。惟事苟同。而若此則本道可謂有二方伯。令出多門。不無眩於擧行之歎。而民事爲重。疏節何論。以此意自本司申飭慰諭使處。躬爲知悉。可也。
정조 5년
以備邊司嶺南慰諭使節目。傳于金宇鎭曰。凡係災政。與道臣同爲照檢。年分狀啓。俾無虛實相蒙之弊云云。條指與監司聯名狀啓之謂耶。抑監司則狀啓。使臣則勿干之謂耶。又或監司先以已見狀聞。則使臣將何以爲之耶。大體殊欠別白。此等處更加商量。釐正書入。
정조 5년
以開城留守上言査實啓本。傳于李在學曰。自賣之法。不但止於己身而已。壓良爲賤。法禁至嚴。向日傳敎。何等申複。則飭墨未乾。冤訴沓至。國有紀綱。寧有是也。近畿如許。外邑可知。不飭之本府守臣。難免重勘。而觀此狀辭。扶抑之際。頗有條理。近來連在京城。本府此等事之不能照察。無或怪矣。卿則姑先從重推考。以此回諭。所謂經歷。旣在該府始不檢戢。特敎行査。末乃漫漶。事之痛駭。莫此爲甚。該經歷金敬之。爲先汰去。令該府拿來。嚴加勘律。壓良之車哥漢。無論事實之如此如彼。旣與愚氓有異。名編書吏。熟知朝令。有此故犯之擧。依狀請依律勘斷。而頭目吏胥。亦爲照律定配。以懲頑鄕之習。此後諸道。若有此等事。登聞。處藩之監司。與在京之守臣有異。當先勘罪。更從三令之意。各別嚴飭。
정조 5년
辛丑九月初二日辰時。上御誠正閣。輪對官入侍時。右承旨李在學。假注書趙衍德。記事官金鳳顯。別兼春秋林錫喆。輪對官。以次進伏訖。上曰。尹㬦何不承牌乎。在學曰。昨因大臣所奏。以爲引嫌云矣。以校理尹㬦牌不進罷職傳旨。命書傳敎曰。只推。更爲牌招。上曰。鰲城致祭。以何日爲之乎。在學曰。再明日設行云矣。上曰。輪對官以次進前。中部奉事金聲應進伏。上曰。爾在何處乎。聲應曰。居禮安矣。上曰。有職掌乎。聲應曰。有七事矣。上曰。有所懷乎。聲應曰。無矣。命退。西部奉事李恒演進伏。上曰。是誰族乎。在學曰。故參判李彝章之子矣。上曰。有職掌乎。恒演曰。有七事矣。上曰。有所懷乎。恒演曰。無矣。命退。南部奉事南命寬進伏。上曰。是誰族乎。在學曰。故相臣南九萬之孫矣。上曰。有職掌乎。命寬曰。有七事矣。上曰。爾能遵行七事乎。命寬曰。然矣。上曰。有所懷乎。命寬曰。無矣。命退。北部奉事金德行進伏。上曰。爾與誰爲近族乎。德行曰。與金履正爲五寸親矣。上曰。有職掌乎。德行曰。有七事矣。上曰。有所懷乎。德行曰。無矣。上曰。慰諭使節目。以今日啓下事。分付。命退。諸臣以次退出。
정조 5년
辛丑九月初二日辰時。上御喜雨亭。承旨時原任閣臣入侍時。左承旨徐有防。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。前待敎徐龍輔。鄭東浚。戶曹參判姜世晃。尙衣主簿曺允亨。以次進伏訖。上曰。金鍾秀之文衡。誠得人矣。民始曰。文學實合是任矣。上曰。兵判之從兄弟俱入於一圈之中。可謂稀有矣。此後則徐奉朝賀雖參於會圈。旣有前前大提學出牌之事。似不可免矣。民始曰。旣有此例何可復爲辭避耶。上曰。昨日所出初本。終未得眞。故今日欲更出一本。如又未能肖似則以綃本改摹好矣。上曰。昨日傳敎。已頒布乎。文衡錄。自張維始。而不書某爲某之薦。次第。又或書或不書。安有文衡錄而如是疎漏者乎。自前見漏者欲廣求添錄。可以求得耶。民始曰。似不難矣。上曰。摛文院先生案。更爲粧冊。各以親筆題名。名下詳書表字與登科年條及姓貫。似好矣。念祖曰。當依下敎爲之矣。上曰。御眞何日當告成。而能趁再明上綃否。民始等曰。再明則優可上綃。而上綃後衣樣畫紋。必欲盡意無欠。故自然拖至五六日矣。上曰。曾在癸巳年先朝御容摹寫時。不過十數日告成。今番則何爲而曠日遲久耶。浩修曰。取考其時謄錄。則或爲夜役矣。上曰。今番亦於衣樣畢摹後。使之夜役好矣。念祖曰。若爲夜役。則施彩等節。恐或有欠精之慮矣。志儉宇鎭鼎修曰。若干日差遲。固無所妨。而專事速了。或有久精之事。則莫重摹寫。豈容如是耶。上曰。明日璿源殿奉審時。時原任大臣入參事。遣史官傳諭。出傳敎又命書傳敎曰。明日璿源殿奉審時。只行四拜禮。時原任大臣。時原任閣臣。以黑團領進參事。分付。又命書傳敎曰。苟無情勢。日事違召。重宰之所不敢爲者。況堂下侍從乎。此等處關係國綱。校理尹㬦。爲先罷職禁推傳旨捧入。上曰。聞一直提學之子已成冠云。而年前直提學之以戶郞修改尊賢閣時。其子適隨入。故予亦見之。而相貌與其時。何如。仍命召入。沈象輿進伏。上曰。汝年幾何。象輿曰。十六歲矣。上命讀八大家一篇。又命出韻。製進七言絶句。象輿製進。上曰。誠奇才矣。命賜八子百選一帙。命先退。上曰。故相金壽恒金昌集及金昌翕有畫像云。持入。可也。鳳顯承命持入。上覽訖。命出給。命退。諸臣以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨趙時偉坐。右副承旨金宇鎭坐。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
以平安監司漂人出來謄報狀啓。傳于徐鼎修曰。漂人之生還本國。可謂奇幸。卽爲還送原籍官。其中一名之渰沒。殊極矜慘。令地方官恤典題給後。狀聞事下諭。
정조 5년
以海州紹賢書院致祭。何承旨進去取稟。傳于徐鼎修曰。右承旨進去。回還時仍令覲親後復命。
정조 5년
趙時偉。以備邊司言啓曰。慰諭使節目。依下敎釐正書入之意。敢啓。傳曰。觀此節目中釐正條件。猶欠詳備。切勿苟同之意。已有昨日飭敎。則分等狀啓之道臣。使臣聯名。不但無別遣之意。且慰諭使巡視列邑之後。始可論列陳聞矣。此條更以道臣使臣。各具一狀事。原節目中釐正。昨日草記批答中條件。可以添入節目者。亦爲添書啓下。
정조 5년
金宇鎭。以刑曹言啓曰。內苑別監高尙賢。苑直朴道尙柳榮元崔擎天金光鎭等。爲先囚禁事。命下矣。依傳敎。別監高尙賢。苑直朴道尙柳榮元。爲先嚴囚。而其中崔擎天金光鎭兩人。因事出往楊州地。姑未還歸云。故一邊囚其次知後。發關分付于京畿監營。使之罔夜捉送之意。敢啓。傳曰。知道。
정조 5년
徐鼎修。以義禁府言啓曰。內苑中官梁得濟金弘潤等拿囚之意。敢啓。傳曰。知道。
정조 5년
傳于徐鼎修曰。內苑中官分揀放送。
정조 5년
徐鼎修。以義禁府言啓曰。靈巖前郡守黃泰彦拿囚之意。敢啓。傳曰。知道。
정조 5년
又以義禁府言啓曰。前校理尹㬦拿囚之意。敢啓。傳曰。知道。
정조 5년
兵曹啓目粘。漆谷府使金衡柱等罪狀乙良。右律施行爲白乎旀。右兵使柳鎭恒。旣已遲晩。所當一體照律施行是白乎矣。係是二品職。臣曹不敢擅便。上裁。何如。奉敎依回啓施行爲旀。金衡柱洪大容金尙斗。功減一等。金翼均乙良。議減一等爲良如敎。。
정조 5년
辛丑九月初三日辰時。上詣璿源殿。奉審入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。同副承旨徐鼎修。記事官趙興鎭。假注書趙衍德。記事官金鳳顯。別兼春秋林錫喆。領府事金尙喆。領敦寧李溵。判府事鄭存謙。領議政徐命善。判府事李徽之。直提學沈念祖鄭志儉。直閣金載瓚。原任提學黃景源李福源徐命膺。原任直提學鄭民始徐浩修。原任直閣李秉模金宇鎭徐鼎修。原任待敎徐龍輔鄭東浚。以次序立。上具翼善冠袞龍袍。就板位北向立。贊儀唱四拜禮。上行拜禮畢。由東階陞殿。大臣閣臣亦以次陞殿。上曰。戶曹參判與畫師入侍事。分付。賤臣承命出。與戶曹參判姜世晃。畫師等偕入進前。上親開寶龕。奉審御容。命大臣閣臣偕入奉審。尙喆等以次入殿內仰瞻訖。上曰。戶參與畫師近前仰瞻。世晃等承命進前。命有防等開寶櫃。奉御容以次瞻謁。上曰。癸巳本尤得其眞。將欲移摹。而今値年久。綃本少渝。其於移摹時。細量留意好矣。尙喆等曰。聖敎果然矣。上曰。八十歲副本。今奉毓祥宮。而果得七分矣。尙喆等曰。參量二本。以爲移摹則誠可得眞矣。奉審訖。仍各安寶櫃。命大臣先退。上曰。原任閣臣外。入侍諸臣。皆自永肅門入來。可也。命退。諸臣以次退出。
정조 5년
辛丑九月初三日辰時。上御喜雨亭。承旨時原任閣臣入侍時。左承旨徐有防。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。戶曹參判姜世晃。尙衣主簿曺允亨。以次進伏訖。民始曰。明日卽上綃吉日。衣樣模出後。可出初本矣。上具翼善冠袞龍袍。御書香閣。畫師金弘道進前。畫衣樣初本。上還御喜雨亭。命左副承旨趙時偉。持入。故判書趙珩。故相趙相愚趙文命趙顯命畫像。上覽訖。敎曰。豐陵兄弟。當自內司致祭矣。又命故相李宗城及李穡畫像持入。上覽訖。命還給。上曰。都承旨。右承旨入侍。嚴璹李在學進伏。上命仰瞻綃本。璹在學曰。神彩與形。恰得七分矣。仍命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐直。左副承旨趙時偉坐。右副承旨金宇鎭坐。同副承旨徐鼎修坐。注書趙興鎭病李祖承藥院直。事變假注書李萬榮仕。
정조 5년
徐有防啓曰。明日動駕相値。視事頉稟。傳曰。知道。
정조 5년
傳于趙時偉曰。時原任大臣入侍。
정조 5년
徐有防。以奎章閣言啓曰。御眞圖寫時上綃吉日。令日官推擇。則今九月初四日爲吉云。以此日擧行之意。敢啓。傳曰。知道。
정조 5년
趙時偉啓曰。備局有司堂上李性源金魯鎭徐有隣。依下敎來待矣。傳曰。入侍慰諭使同爲入侍。
정조 5년
徐有防。以纂輯廳言啓曰。抄出日記。纔已畢纂輯。送于校正所矣。依頃日下敎。外廳入直。先爲撤罷之意。敢啓。傳曰。知道。
정조 5년
金宇鎭。以刑曹言啓曰。內苑別監直只等分揀放送事。命下矣。依傳敎。竝放送之意。敢啓。傳曰。知道。
정조 5년
李在學。以訓鍊都監言啓曰。都監分授都城敦義門北邊體城十間頹圮處。今已畢築。女墻仍爲始役把守軍兵依例撤罷之意。敢啓。傳曰。知道。
정조 5년
又以御營廳言啓曰。今九月初五日。景慕宮展拜時。依兵曹節目。集春營入直軍二十名。領軍把摠南正周。哨官河景世率領。月覲門左邊設布帳外排立。東營入直軍三十名。把摠李泰亨。哨官韓義協率領。宮大門外把守。而竝待標信出用。解嚴後還入直間。集春營哨官崔鳳興。東營哨官南述老。代直之意。敢啓。傳曰。知道。
정조 5년
領議政徐命善箚曰。伏以。臣昵侍前席。仰瞻御眞。儼然八彩之模。不啻七分之肖。區區下情。實不勝慶忭之至。第伏念重事體之道。猶不如博采衆見。備盡敬謹之義。似聞正言鄭喆祚。旁通繪事。頗得精思。而時帶臺銜。有難循例入參。越在肅廟影幀模寫時。故相臣金壽興。以故判書金鎭圭之素解傳神。至請起復進參。則今此喆祚之一時職名。尤不足拘牽。臣謂正言鄭喆祚許遞。令該曹口傳付軍職。俾卽入來同議。恐不可已也。取進止。答曰。省箚具悉卿懇。箚請依施。仍傳曰。此批答遣史官傳諭于領議政。
정조 5년
判府事鄭弘淳箚曰。伏以。臣猥蒙恩暇。任便調息。庶幾稍尋生路。而最是寒熱之症。無常往來。五六日之間。已覺神氣凘頓。日昨入侍有命。而不得隨諸大臣之後。惶蹙之極。尤不勝耿鬱之忱。明日景慕宮動駕時。提調一人。當爲留直藥院。而束帶赴公。實無以自力。屢煩瀆擾。非不知萬萬兢悚。而不得不冒昧陳籲。伏乞聖慈。亟命遞改臣藥院都提之任。仍勘臣前後偃便之罪。以警具僚。不勝幸甚。取進止。答曰。省箚具悉卿懇。十朔夙夜之勞。已爲卿悶念。所愼之當此彌留。想由積瘁之故。尤增慮念。都提擧之任。姑爲勉副。卿其安心勿辭。益加善攝。仍傳曰。此批答遣史官傳諭于鄭判府事。遣御醫看病。
정조 5년
辛丑九月初四日卯時。上御誠正閣。右承旨入侍時。右承旨李在學。記事官趙興鎭。編修官張顯慶。記事官金鳳顯。以次進伏訖。上曰。承旨致祭之行。何間欲下直耶。在學曰。欲於再明日辭陛矣。上曰。向來徐龍輔往平壤時。歸路歷入海營。覲親而來。其爲迂路則一也。承旨亦於歸路。轉向錦營。省覲而來好矣。還到高陽之日。以轉向湖西之意。封狀啓直發宜矣。上曰。御製祭文字句中。有可改數處。改書。可也。上曰。到錦營後何當上來耶。在學曰。當於晦間上來矣。命退。承史以次退出。
정조 5년
辛丑九月初四日辰時。上御暎花堂。時原任大臣入侍時。領府事金尙喆。判府事鄭存謙。領議政徐命善。判府事李徽之。兵曹判書李性源。刑曹判書金魯鎭。副司直徐有隣。左承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。以次進伏。尙喆等問候。上曰。一樣矣。上曰。綃本已出。卿等之見如何。予則以小本爲勝。諸臣之議則以大本爲勝矣。僉曰。小本果勝矣。命慰諭使趙時俊進前。上曰。嶺南有二監司之嫌乎。尙喆等曰。此則似然矣。上曰。年分狀若不各封。則安有別遣慰諭使之本意乎。予之此擧。豈疑監司而然哉。第心與才異。當此災年。難保其善爲。眞所謂文學政事。自有不同者矣。領府事爲嶺伯時。亦値災歲。而亦有差送安集使之例。其在事面。少無所嫌。卿之下去後。大而守令黜陟。小而撫摩審理等事。一委於卿。須勉力奉行。毋孤此擇送之意也。時俊曰。臣於待罪藩任時。亦有不勝任之歎。今承此命。擔負至重。自顧不才。秪增惶懼矣。命有防讀綸音。尙喆等曰。王言一播。南民必感泣矣。上曰。慰諭使有可達之事乎。時俊曰。臣於待罪本藩時。見嶺南地大物衆。況當災年。分等狀當於九晦十初封發。而道臣封啓使臣亦封啓。初若不往復相議。則災實之同不同。實有所難便。臣雖不肖。當竭力圖報。請分左右道。與道臣分道擧行。似好矣。命善曰。當之者之言。似當如是矣。上曰。朝廷旣差遣。則縷縷陳達。筵體不嚴。推考。可也。上曰。事面之苟簡。予非不知。卿之難安。亦非不知。而民事爲重。監司雖竭力爲之。特遣卿。以補其不逮。同心共濟。若或有小益於嶺民。則豈不幸甚耶。更須惕念。無孤此意也。上曰。災實之報。若與道臣。純然一辭。無所異同。則非差遣之意也。且人見各自不同。不必苟同矣。必須從所見的實狀報也。時俊曰。被災處爲三十四邑。大體風水之災。殆甚於丁酉。民情可以遙度。臣環視災邑。大者狀聞。小者便宜從事。而凡於規劃之方。敢不竭心奉行。仰答萬一乎。命善曰。被災邑外則不至爲歉云矣。尙喆曰。大體似穴農。往視然後可以詳知矣。命善曰。新還則決不可饒貸矣。丁酉停捧。爲四十萬石。穀簿蕩然。誠非細憂。今年則決難饒借矣。上曰。雖如此而至若蕩析流亡之戶。何以準捧乎。每一念及。寢食輒忘。未知何以則少紓民憂也。設賑與否。使臣往審後。始可知之。而嗣歲之憂。可謂溢目矣。尙喆曰。三十四邑。寧有盡爲設賑之理乎。命善曰。慰諭使節目啓下後。專委一路之責。所任尤爲不輕。而使名則只是慰諭。本道句管之任。可令兼帶。吏曹判書李衍祥。移差京畿句管堂上。行副司直趙時俊。嶺南句管堂上差下。何如。上曰。依爲之。出擧條上曰。何時當發行耶。時俊曰。今日辭陛後。卽當啓行矣。上曰。畫像何本爲勝耶。僉曰。新本精彩骨格。顯勝於前本矣。上曰。見乙未謄錄。則將模御容。使畫師先畫勳臣像。以試其才。載於儀軌矣。上曰。二本中新本果有勝乎。尙喆等曰。新本果勝。而第更出一本好矣。命性源魯鎭有隣仰瞻。性源魯鎭曰。新本有勝矣。上曰。前本終有典形。必勝於新本。予意則如此。而卿等則以新本爲勝。殊難決定矣。有隣曰。臣意則前本似勝矣。上謂性源曰。卿家誠壯矣。從兄弟一時入文衡圈。古有是否。性源起伏不敢對。上曰。諸大臣畫像皆見之。而鄭判府獨無畫像。因此繪畫好矣。存謙曰。遭此盛際。伏承恩命。臣誠榮幸矣。時偉曰。御容二本。俱未可謂恰得典形。改出一本好矣。上曰。領府事及左副之言旣如此。今日更出一本。可也。仍命諸臣先退。詣喜雨亭。命鄭喆祚入侍。喆祚進伏。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金尙集坐。右副承旨趙時偉坐。同副承旨沈有鎭坐直。注書趙興鎭仕直李祖承藥院直。事變假注書李萬榮仕。
정조 5년
徐有防啓曰。明日常參經筵。取稟。傳曰。停之。
정조 5년
傳于徐有防曰。明日受香獻官仍佩往來事。分付。
정조 5년
承旨前望單子入之。金尙集沈有鎭落點。
정조 5년
兵曹參議前望單子入之。金宇鎭落點。
정조 5년
有政。吏批。行判書李衍祥牌不進。參判李敬養進。參議沈念祖內閣進。左承旨徐有防進啓曰。判書李衍祥牌不進。參議沈念祖內閣進。小臣獨政未安。何以爲之。敢稟。傳曰。仍爲之。以奇彦鼎爲司諫。吳泰賢爲正言。李時秀爲校理。徐鼎修爲戶曹參議。金尙喆爲內局都提調。
정조 5년
兵批。判書李性源病。參判鄭昌聖病。參議兪恒柱入直進。參知金宇鎭病。右副承旨趙時偉進。副司直徐鼎修。
정조 5년
傳于沈有鎭曰。坐直承旨入侍。
정조 5년
徐有防。以弘文館言啓曰。本館上番。連日姑陞入直。事甚未安。今日政新除授玉堂。待下批牌招入直。何如。傳曰。允。
정조 5년
沈有鎭。以戶曹言啓曰。因內需司草記。各邑所在田畓文跡昭然。報該曹。使卽稟處事。命下矣。諸宮房土地之移屬內司者。旣是有土。又有打量成冊。則該邑之防報內司。不卽推送者。事極怪駭。爲先發關本道。査問其委折。更爲稟處。何如。傳曰。允。
정조 5년
沈有鎭。以義禁府言啓曰。繕工監奉事羅處大拿囚之意。敢啓。傳曰。知道。
정조 5년
又以義禁府言啓曰。開城府經歷金敬之令該府拿來。嚴加勘律事。傳旨啓下矣。金敬之時在任所云。依例發遣府羅將拿來。何如。傳曰。允。
정조 5년
行知中樞府事蔡濟恭疏曰。伏以。臣屛伏荒山。萬慮都灰。惟有戀君一念。消磨不得。晨詠水調。夜倚北斗。忽忽然似醉如癡。前月十四日。伏見所下傳敎。因東間罪囚之淑問時急。促臣上來。而至敎以事係懲討。不可時刻遲滯。臣是僇人。雖不可與聞朝廷事。至若懲討之義。參前倚衡。而拈此二字。聖飭嚴截。臣於是。有不敢無所變動。思欲進身於稍近京輦之地。更申疾痛之號。而强策殘骸。棲屑道路。費三日來伏楊州先壟之側。始伏聞禮部金吾。俱蒙缷解。聖恩愈渥。臣罪益著。噫自臣被參以後。恩敎鄭重。式日斯降。慰藉則如慈父之詔迷子。昭晣則如墨池之援雪嶺。木石豚魚。猶或知感。而臣則冥然守株。若無省覺。謁陵盛禮也。而方帶禮儀使之任。終不趨簉。訊囚重事也。而以無判金吾之故。不卽鉤詰。論厥罪犯。嶺海猶輕。今迺以曲副之意。恩遞有命。誅罰不加。未知聖明。何所取於負罪賤臣。而覆燾之至此。感淚成血。益不知死所。顧以臣名之得齒於寶鑑校正之列。近日以來。飭敎申降。嗚呼臣之毛髮頂踵。是誰之賜。伏聞冊子進獻。定以今十三日。舊節空廻。獻鏡無所。而憑此畫日之編。寓以見墻之慕。臣仰感聖孝。俯拭淸淚。迴遑躑躅。當作何抱。臣雖無狀。一息未泯之前。豈不欲殫誠效力於寸管窺天之役。而第念臣之揚揚於纂輯校正之地。卽臺章中一大罪案。臣之不可復廁於秉筆之列。不獨臣知之。朝廷莫不知之。不獨朝廷知之。輿儓亦莫不知之。而聖上之必以是責之於臣者。無乃聖聰。或有所遺於言者之言而然耶。不然。以殿下使臣以禮之義。何乃敦迫於必不可承膺之地也。仍念臣告退之人也。向日之疏。豈可已而不已者哉。批旨之不欲捨卿。臣豈不銘骨知感。而顧臣處義。若在於可出不可出之間。容有所徐議。則安敢遽請骸骨於孔邇之前也。臣於蚤夜。反復以思。惟有一退字而已。古之人或有乞退於時君。而時君之不準其請者。亦不無已例。然此蓋或由於其人之才具可惜也。或由於其人之踪地未賞臲也。或由於朝著之任使之臣。聊以挽執之耳。是數者。俱不可謂無所據。而若臣者。以才具則於文於質。無所適也。以踪地則人方爲刀爲俎而魚肉臣也。以朝著則才彦彙征。不患不了得一代事。如臣特一江湖鳧雁耳。此皆殿下之所洞悉。則其所以不欲捨臣。臣實未知其何由。而況殿下之前後絲綸。莫非愛之欲生之意也。如欲生之。捨一退字。又奚以哉。告退二字。旣已發於口而登諸章。則從玆以後。便是長往之人也。臣之此生。自斷已審。殿下如欲益振朝綱。俾勵臣分。則亟命有司。重勘臣方命之罪。如或以臣之曾忝卿班。不忍一朝而遽置重辟。則特許以奉朝請三字之銜。使聖世有曲遂萬物之澤。使微臣有匹夫獲所之樂。豈非古人所謂臣主俱榮者乎。寤寐之願。寫以腔血。惟聖慈憐之察之。臣無任瞻天望聖攢手祈懇之至。答曰。省疏具悉。事已往矣。不須更提。卿其勿辭。卽速上來行公。
정조 5년
江華留守金熤敎書。王若曰。朝廷尊九卿之列。方篤委毗。海邦控三路之交。疇可托重。煩卿一出。敷予十行。惟卿。氷蘖自持。繩尺是守。孝悌懿行。可助聖世仁風。恬謹令譽。爭稱名父肖子。排閽抗疏。荷先朝優容之恩。閉戶讀書。洗末俗躁競之習。粵自嗣服以後。屢加晉秩之音。久處文垣。爭推炯鑑之弗爽。竟辭銓部。用嘉雅操之冞堅。八座之班旣崇。非忽內重之念。一面之責是屬。尤軫外試之謨。眷彼沁都巨防。素稱海門重鎭。天塹所設。美哉魏國山河。地利攸專。恃以晉陽保障。創墩臺而設鎭堡。措置旣勤。繕甲兵而峙糇糧。規劃宜急。移桐閫統禦之制。益見管轄之尊。比松京保釐之規。尤重金湯之固。玆授卿以江華府留守兼鎭撫使三道水軍統禦使。卿其祗服厥命。往愼乃司。碧城䄡帷。已著旬宣之化。甲津旗纛。宜勉牧禦之圖。職是居留。人或稱養閒之所。事係關阸。卿豈忽經遠之謨。凡諸稟裁。厥有彝典。於戲。仰瞻兩朝眞殿。應倍愀如見之忱。更誦先卿口碑。宜思趾厥美之道。行且召矣。往惟欽哉。故玆敎示。想宜知悉。知製敎李壽鳳製進。